CELEX: 32004R1274
Language: fi
Date: 2004-07-12 00:00:00
Title: Komission asetus (EY) N:o 1274/2004, annettu 12 päivänä heinäkuuta 2004, Slovakian kansallisista varmuusvarastoista tulevan enintään 25000 tonnin vehnämäärän ja 10000 tonnin maissimäärän myyntiin saattamista koskevista siirtymätoimenpiteistä

13.7.2004   
            
            
               FI
            
            
               Euroopan unionin virallinen lehti
            
            
               L 241/5
            
         
      KOMISSION ASETUS (EY) N:o 1274/2004,
   annettu 12 päivänä heinäkuuta 2004,
   Slovakian kansallisista varmuusvarastoista tulevan enintään 25 000 tonnin vehnämäärän ja 10 000 tonnin maissimäärän myyntiin saattamista koskevista siirtymätoimenpiteistä
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymissopimuksen,
   ottaa huomioon Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymisasiakirjan ja erityisesti sen 41 artiklan ensimmäisen kohdan,
   sekä katsoo seuraavaa:
   
               (1)
            
            
               Maataloustuotteiden kaupan osalta toteutettavista siirtymätoimenpiteistä Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymisen vuoksi 10 päivänä marraskuuta 2003 annetun komission asetuksen (EY) N:o 1972/2003 (1) 6 artiklan mukaisesti Slovakian viranomaiset ovat ilmoittaneet komissiolle aikovansa saattaa kierrättämismenettelyssä markkinoille kansallisista varmuusvarastoista tulevan enintään 25 000 tonnin vehnämäärän ja 10 000 tonnin maissimäärän.
            
         
               (2)
            
            
               Tällaisen vehnä- ja maissimäärän myynti uhkaa häiritä yhteisön viljamarkkinoita. Näissä oloissa olisi toteutettava siirtymätoimenpiteitä, joiden tarkoituksena on vahvistaa myyntiin saattamista koskevat edellytykset, jotka vastaavat interventioelinten hallussaan pitämien viljojen myyntiin saattamisen menettelyistä ja edellytyksistä 28 päivänä heinäkuuta 1993 annetussa komission asetuksessa (ETY) N:o 2131/93 (2) vahvistettuja edellytyksiä ja joilla varmistetaan toimijoiden yhtäläisen kohtelun ja markkinaehtojen noudattaminen.
            
         
               (3)
            
            
               Koska varastojen mahdollinen uudelleen kokoaminen voi niin ikään häiritä yhteisön markkinoita, olisi otettava käyttöön komission hyväksyntämenettely uudelleen kokoamista koskevien järjestelyjen osalta.
            
         
               (4)
            
            
               Tässä asetuksessa säädetyt toimenpiteet ovat viljan hallintokomitean lausunnon mukaiset,
            
         ON ANTANUT TÄMÄN ASETUKSEN:
   1 artikla
   Tällä asetuksella vahvistetaan siirtymäkaudeksi säännöt Slovakian viranomaisten 1 päivänä toukokuuta 2004 hallussaan pitämistä kansallisista varmuusvarastoista tulevan enintään 25 000 tonnin vehnämäärän ja 10 000 tonnin maissimäärän myyntiin saattamista ja varastojen mahdollista uudelleen kokoamista varten.
   2 artikla
   Slovakian varmuusvarastojen hallinnoinnista vastaava laitos, jonka yhteystiedot annetaan liitteessä, myy yhteisön markkinoilla pysyvällä tarjouskilpailulla 1 artiklassa tarkoitetun määrän 31 päivään elokuuta 2004 asti.
   Tässä asetuksessa tarjouskilpailulla tarkoitetaan asianomaisten kilpailuttamista tarjouspyyntöjen avulla, jolloin sopimus tehdään sen henkilön kanssa, jonka tämän asetuksen säännösten mukainen tarjous on kaikkein edullisin.
   3 artikla
   Edellä 2 artiklan ensimmäisessä kohdassa tarkoitettu laitos julkaisee tarjouskilpailuilmoituksen vähintään kolme päivää ennen tarjousten jättämisen ensimmäisen määräajan päättymistä.
   Tarjouskilpailuilmoituksessa on oltava erityisesti:
   
               a)
            
            
               kussakin osittaisessa tarjouskilpailussa jätettävien tarjousten määräaika ja osoite, johon tarjoukset toimitetaan;
            
         
               b)
            
            
               vähimmäismäärät, joita tarjousten on koskettava;
            
         
               c)
            
            
               asetettavat vakuudet ja niiden vapauttamista koskevat ehdot;
            
         
               d)
            
            
               kunkin erän tärkeimmät fyysiset ja tekniset ominaisuudet;
            
         
               e)
            
            
               varastointipaikat sekä varastoijan nimi ja osoite;
            
         
               f)
            
            
               maksuehdot.
            
         Ensimmäisessä osittaisessa tarjouskilpailussa jätettävien tarjousten määräajaksi vahvistetaan tämän asetuksen julkaisemista Euroopan unionin virallisessa lehdessä seuraava viides työpäivä.
   4 artikla
   Voittaneessa tarjouksessa esitetyn hinnan on oltava vähintään yhtä suuri kuin varastointipaikan markkinoilla tai tarvittaessa varastointipaikkaa lähimmillä markkinoilla laadultaan vastaavan ja määrältään edustavan tuotteen osalta todettu hinta ottaen huomioon kuljetuskulut. Se ei voi olla alhaisempi kuin 108,76 euroa tonnilta.
   5 artikla
   Edellä 2 artiklan ensimmäisessä kohdassa tarkoitetun laitoksen on toteutettava tarvittavat toimenpiteet, jotta asianomaiset voivat ennen tarjousten jättämistä arvioida myyntiin asetetun viljan laatua.
   6 artikla
   Edellä 2 artiklan ensimmäisessä kohdassa tarkoitetun laitoksen on viipymättä ilmoitettava kaikille tarjoajille tulokset heidän osallistumisestaan tarjouskilpailuun. Sen on lähetettävä tarjouskilpailun voittajille kolmen työpäivän kuluessa mainitusta tiedonannosta ilmoitus tarjouksen hyväksymisestä joko kirjattuna kirjeenä tai kirjallisena televiestinä.
   7 artikla
   Edellä 2 artiklan ensimmäisessä kohdassa tarkoitetun laitoksen on ilmoitettava myytyjen erien määrät ja keskihinnat komissiolle viimeistään tarjousten jättämisen määräajan päättymistä seuraavan viikon tiistaina.
   8 artikla
   Komissio hyväksyy ennakolta tässä asetuksessa tarkoitetun vehnä- ja maissivaraston mahdollista uudelleen kokoamista koskevat yksityiskohtaiset säännöt, jotta yhteisön viljamarkkinoiden häiriöt voitaisiin estää.
   9 artikla
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 12 päivänä heinäkuuta 2004.
      
         
            Komission puolesta
         
         Franz FISCHLER
         
         
            Komission jäsen
         
      
   
   
      (1)  EUVL L 293, 11.11.2003, s. 3. Asetus sellaisena kuin se on viimeksi muutettuna asetuksella (EY) N:o 735/2004 (EUVL L 114, 21.4.2004, s. 13).
   
      (2)  EYVL L 191, 31.7.1993, s. 76. Asetus sellaisena kuin se on viimeksi muutettuna asetuksella (EY) N:o 777/2004 (EUVL L 123, 27.4.2004, s. 50).
   
      LIITE
      2 artiklassa tarkoitettu Slovakian varmuusvarastojen hallinnoinnista vastaava laitos:
      
                  Administration of the State Material Reserves of the Slovak Republic
               
            
                  Prazska 29, 81263 Bratislava
               
            
                  Puh. (421) 2 57 278 287
               
            
                  Faksi (421) 2 57 278 306.